Søndag formiddag truede en cirka 30-årig mand med kniv sig til et mindre beløb i kontanter i Rema 1000 i Vingårdsgade i Aalborg.

En maskeret mand truede sig søndag klokken 10.38 til et mindre kontant beløb i Rema 1000 i Vingårdsgade i Aalborg. - Manden gik til kassen med en kniv og truede sig til lidt mønter og sedler, lyder det fra vagtchef ved Nordjyllands Politi Jess Falberg. Det hele foregik meget stille og roligt, fortæller vagtchefen. - Der var flere af de kunder, der var i butikken, som slet ikke havde lagt mærke til røveriet, siger han. Manden forsvandt efter kort tid på cykel i retning af Vesterbro. Han beskrives som cirka 30 år og dansk af udseende, iført sort hættetrøje, mørke bukser og et blåt mundbind. Politiet har videooptagelse og vidneforklaringer at støtte sig til i efterforskningen, men vil meget gerne høre fra andre personer, der kan have set røveren. Politiet kan træffes på telefon 114.